PMIndiaData/PMIndiaSum huggingface dataset:
وزیراعظم 24 اگست کو ہریانہ اور پنجاب کا دورہ کریں گے

وزیراعظم جناب نریندر مودی 24 اگست 2022 کو ہریانہ اور پنجاب کا دورہ کریں گے۔ اس دن وزیراعظم، صحت سے متعلق دو اہم پہل قدمیوں کا افتتاح کریں گے اور انہیں قوم کے نام وقف کریں گے۔ دن میں گیارہ بجے کے قریب، وزیراعظم، ہریانہ میں فرید آباد کے مقام پر امرتا اسپتال کا افتتاح کریں گے۔ اس کے بعد وزیراعظم موہالی جائیں گے اور سہ پہر دو بج کر پندرہ منٹ کے قریب صاحبزادہ اجیت سنگھ نگر ضلع (موہالی) میں نیو چنڈی گڑھ میں ‘مُلّن پور’ کے مقام پر ‘‘ہومی بھا بھا کینسر اسپتال اور تحقیقی مرکز’’ کو قوم کے نام وقف کریں گے۔ وزیراعظم ہریانہ میں وزیراعظم فرید آباد میں امرتا اسپتال کا افتتاح کریں گے، جس کے سبب قومی راجدھانی خطے (این سی آر) میں جدید ترین طبی بنیادی ڈھانچہ کی دستیابی کو فروغ حاصل ہوگا۔ ماتا امرتا نندا مائی کے زیر اہتمام یہ سُپر اسپیشلٹی اسپتال، 2600 بستروں سے آراستہ ہوگا۔ اس اسپتال سے، جو تقریبا 6000 کروڑ روپے کی لاگت سے تعمیر کیا گیا ہے، فرید آباد اور پورے این سی آر خطے کے لوگوں کو حفظان صحت کی جدید ترین سہولتیں دستیاب ہوں گی۔ وزیراعظم پنجاب میں پنجاب اور پڑوسی ریاستوں اور مرکز کے زیر انتظام علاقوں کے باشندوں کو کینسر کے عالمی معیار کا علاج معالجہ فراہم کرانے کی کوشش کے طور پر، وزیراعظم جناب نریندر مودی، صاحبزادہ اجیت سنگھ نگر ضلع (موہالی) میں نیو چنڈی گڑھ میں ‘مُلن پور’ کے مقام پر ‘ہومی بھا بھا کینسر اسپتال اور تحقیقی مرکز’ کو قوم کے نام وقف کریں گے۔ اس اسپتال کو ٹاٹا میموریل سینٹر نے 660 کروڑ روپے سے زیادہ کی لاگت سے تعمیر کیا ہے اور یہ حکومت ہند کے ایٹمی توانائی کے محکمے کے تحت ایک امداد یافتہ ادارہ ہے۔ یہ کینسر اسپتال 300 بستروں سے آراستہ ہے اور یہ سبھی قسم کے کینسر کا علاج کرنے کی غرض سے جدید ترین سہولتوں سے لیس ہے۔ یہ اسپتال ، خطے میں کینسر کے علاج معالجہ کے ایک مرکز کے طور پر کام کرے گا، جبکہ سنگرور کے مقام پر 100 بستروں والا اسپتال اس کے معاون ذیلی اسپتال کے طور پر کام کرے گا۔ ۔۔۔۔۔۔۔۔۔۔۔۔۔۔۔۔۔۔۔۔۔۔۔۔ ۰۰۰۰۰۰۰۰ (ش ح- ع م – ق ر)
وزیراعظم نے انجینئروں کے دن پر انجینئروں کو مبارک باد دی

نئی دہلی،15 ؍ستمبر : وزیراعظم جناب نریندر مودی نے انجینئروں کے دن پر محنت سے کام کرنےو الے انجینئروں کو مبارک باد پیش کی۔ انہوں نے جناب ایم وِشویش وریا کو اُن کے یوم پیدائش پر خراج عقیدت پیش کیا اور ان کے کاموں کو یاد کیا۔ وزیراعظم نے اپنے ایک ٹوئیٹ میں کہا کہ : ‘‘محنت سے کام کرنے والے تمام انجینئروں کو #EngineersDay کی مبارک باد۔ ہمارے سیارہ کو بہتر اور ٹیکنالوجی کے میدان میں ایڈوانس بنانے میں اُن کے اہم رول کے لئے، اُن کا شکریہ ادا کرنے کے لئے الفاظ ناکافی ہیں۔ میں جناب ایم وشویش وریا کو ، اُن کے یوم پیدائش پر خراج عقیدت پیش کرتا ہوں اور ان کے کارناموں کو یاد کرتا ہوں’’۔ ۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔ ش ح۔ق ت۔ ق ر
وزیراعظم جناب نریندر مودی اور اُزبیکستان کے صدر شوکت مرزیوییو کے درمیان ورچوئل سمٹ

نئی دہلی ،09؍ دسمبر 2020: وزیراعظم جناب نریندر مودی اور اُزبیکستان کے صدر عالی جناب شوکت مرزیوییو کے درمیان 11 دسمبر 2020 کو ایک ورچوئل سمٹ منعقد ہوگی۔ ہندوستان اور وسطی ایشیائی ملک کے درمیان یہ پہلی باہمی ورچوئل سمٹ میٹنگ ہوگی۔ اس میٹنگ میں دونوں ملکوں کے رہنما کووڈ – 19 کے بعد کی دنیا میں ہندوستان اور اُزبیکستان کے درمیان تعاون کو مستحکم کرنے سمیت باہمی تعلقات کے تمام پہلوؤں پر تبادلہ خیال کریں گے۔ وہ آپسی مفاد کے علاقائی اور عالمی اُمور پر بھی غور وخوض کریں گے۔ ہندوستان اور اُزبیکستان نے حالیہ ماضی میں اعلیٰ سطحوں کے تبادلوں کا سلسلہ برقرار رکھا ہوا ہے۔ وزیراعظم جناب نریندر مودی نے 2015 اور 2016 میں اُزبیکستان کا دورہ کیا تھا، جب کہ اُزبیکستان کے صدر شوکت مرزیوییو نے 2018 اور 2019 میں ہندوستان کا دورہ کیا تھا، جس سے کلیدی شراکت داری کو ایک نئی سمت حاصل ہوئی تھی۔ توقع ہے کہ ورچوئل سمٹ کے موقع پر حکومت سے حکومت کے درمیان بہت سے سمجھوتوں اور مفاہمت ناموں پر دستخط ہوں گے۔
بنگلہ دیش میں ویڈیو کانفرنس کے ذریعہ تین پروجیکٹوں کے مشترکہ افتتاح کے موقع پر وزیراعظم کے خطاب کا متن

نئی دہلی، 10 /ستمبر۔ محترمہ شیخ حسینہ، وزیراعظم بنگلہ دیش بھارت اور بنگلہ دیش کے وزرائے خارجہ محترمہ ممتا بنرجی جی، وزیراعلیٰ مغربی بنگال بپلب کمار دیب جی، وزیراعلیٰ تری پورہ کچھ دن پہلے کاٹھمنڈو میں بمسٹیک سربراہ اجلاس کے وقت شیخ حسینہ جی سے میری ملاقات ہوئی تھی۔ اس سے قبل بھی ہم مئی میں شانتی نکیتن میں، اور اپریل میں دولت مشترکہ سربراہ اجلاس کے موقع پر لندن میں ملے تھے۔ اور مجھے خوشی ہے کہ آج ویڈیو کانفرنس کے ذریعے سے آپ سے ایک بار پھر روبرو ہونے کا موقع ملا۔ میں نے پہلے بھی کئی بار کہا ہے کہ پڑوسی ملکوں کے رہنماؤں کے ساتھ پڑوسیوں جیسے ہی رشتے ہونے چاہئیں۔ جب من ہوا بات ہونی چاہئے، جب چاہیں دورے ہونے چاہئیں۔ ان سب موضوعات پر ہمیں پروٹوکول کے بندھن میں نہیں رہنا چاہئے۔ اور یہ قربت وزیراعظم شیخ حسینہ جی کے ساتھ میرے رابطے میں صاف صاف دکھائی دیتی ہے۔ متعدد ملاقاتوں کے علاوہ یہ ہماری چوتھی ویڈیو کانفرنس ہے اور مستقبل قریب میں ایک اور ویڈیو کانفرنس ہوگی۔ ان ویڈیو کانفرنسز کی سب سے بڑی بات ہے کہ ہم دونوں کے مشترکہ پروجیکٹوں کا افتتاح یا آغاز کسی وی آئی پی دورے کا محتاج نہیں ہے۔ محترمہ جب بھی ہم کنیکٹیوٹی کی بات کرتے ہیں تو مجھے ہمیشہ آپ کے 1965 کے پہلے کی کنیکٹیوٹی بحال کرنے کے ویژن کا خیال آتا ہے۔ اور میرے لئے بہت خوشی کی بات ہے کہ ہم گزشتہ چند برسوں سے مسلسل اس سمت میں قدم اٹھارہے ہیں۔ آج ہم نے اپنی پاور کنیکٹیوٹی بڑھائی ہے اور ریلوے کنیکٹیوٹی کو اور زیادہ مضبوط کرنے کے لئے دو پروجیکٹ شروع کئے ہیں۔ 2015میں جب میں بنگلہ دیش آیا تھا تب ہم نے بنگلہ دیش کو 500 میگاواٹ کی اضافی بجلی سپلائی کرنے کا فیصلہ کیا تھا اور اس کے لئے مغربی بنگال سے بنگلہ دیش کا ٹرانسمیشن لنک کام میں لیا جارہا ہے۔ اس کام کو پورا کرنے میں تعاون کے لئے میں وزیراعلیٰ محترمہ ممتا بنرجی کا شکریہ ادا کرتا ہوں۔ اس پروجیکٹ کے پورا ہونے سے اب 1.16 گیگاواٹ بجلی بھارت سے بنگلہ دیش کو سپلائی کی جارہی ہے۔ میں سمجھتا ہوں کہ میگاواٹ سے گیگاواٹ کا یہ کوانٹم جمپ ہمارے رشتوں کے شونالی (سنہرے) باب کی علامت ہے۔ ریلوے کے شعبے میں بھی ہماری کنیکٹیوٹی مسلسل بڑھ رہی ہے۔ اس میں بنگلہ دیش کی داخلی کنیکٹیوٹی اور بھارت کے ساتھ کنیکٹیوٹی، ہمارے تعاون کے اہم پہلو ہیں۔ اکھوڑہ –اگرتلا کی ریل کنیکٹیوٹی کا کام پورا ہونے پر ہماری سرحد پار کنیکٹیوٹی میں ایک اور کڑی جڑ جائے گی۔ اس پروجیکٹ میں تعاون کے لئے میں وزیراعلیٰ جناب بپلب کمار دیب کا شکریہ ادا کرتا ہوں۔ وزیراعظم شیخ حسینہ جی نے بنگلہ دیش کی ترقی کے لئے بڑے اہداف مقرر کئے ہیں۔ 2021 تک مڈل انکم کنٹری اور 2041 تک ڈیولپڈ کنٹری بننے کے ان کے ویژن کو عملی شکل دینے میں تعاون کرنا ہمارے لئے فخر کا باعث ہے۔ مجھے پورا یقین ہے کہ جیسے جیسے ہم اپنے رشتے بڑھائیں گے اور لوگوں کے درمیان رشتے مضبوط کریں گے ویسے ویسے ہم ترقی اور خوش حالی کے نئے آسمان بھی چھوئیں گے۔ اس کام میں تعاون کے لئے اور آج کے اس پروگرام میں موجودگی کے لئے میں وزیراعظم شیخ حسینہ جی کا اور مغربی بنگال و تری پورہ کے وزرائے اعلیٰ کا دل کی گہرائیوں سے شکریہ ادا کرتا ہوں۔ شکریہ۔ ۔۔۔۔۔۔۔۔۔۔۔۔۔۔۔۔۔۔۔۔۔۔ م ن۔ م م۔ م ر
روسی وفاق  کے وزیر خارجہ جناب سرگئی لاوروف نے وزیر اعظم جناب نریندر مودی سے ملاقات کی

روسی وفاق کے وزیر خارجہ جناب سرگئی لاوروف نے آج وزیر اعظم جناب نریندر مودی سے ملاقات کی۔ وزیر خارجہ لاوروف نے وزیراعظم کو جاری امن مذاکرات سمیت یوکرین کی صورتحال کے بارے میں بریفنگ دی۔ وزیر اعظم نے تشدد کو جلد سے جلد روکنے کی اپنی اپیل کو دہرایا اور یہ پیغام دیا کہ بھارت امن کی کوششوں میں کسی بھی طرح کے تعاون کے لیے تیار ہے۔ روسی وزیر خارجہ نے دسمبر 2021 میں منعقدہ ہند۔روس دو طرفہ سربراہ کانفرنس کے دوران کئے گئے فیصلوں کی پیش رفت کے بارے میں بھی وزیر اعظم کو اپ ڈیٹ کیا۔ ۔۔۔۔۔۔۔۔۔۔۔ ش ح۔ا گ ۔ن ا۔
اقوام متحدہ کی جنرل اسمبلی کی صدر نومنتخب نے وزیراعظم سے ملاقات کی

نئیدہلی،13اگست۔اقوام متحدہ کی جنرل اسمبلی کی صدر نومنتخب محترمہ ماریا فرنانڈا ایسپی نوزاگارسز نے وزیراعظم جناب نریندر مودی سے ملاقات کی ۔ اس ملاقات کے دوران وزیر اعظم موصوف نے اقوام متحدہ کی 73 ویں جنرل اسمبلی کی صدر منتخب ہونے پر محترمہ ایسپی نوزا کو مبارکباد دی ۔اس موقع پر محترمہ ایسپی نوز انے اقوام متحدہ کی جنرل اسمبلی کے آئندہ اجتماعات کے لئے اپنی ترجیحات بیان کیں ۔اس کے جواب میں وزیر اعظم جناب نریندر مودی نے انہیں ، اُن کی نئی ذمہ داریوں کی ادائیگی میں ہندوستان کے مکمل تعمیری تعاون کی یقین دہانی کرائی ۔ دونوں لیڈروں نے اس ملاقات کے دوران دہشت گردی ،اقوام متحدہ کی اصلاحات اور تبدیلی ماحولیات سمیت اہم عالمی چیلنجوں پر اقوام متحدہ کے مضبوط اقدامات کی ضرورت پر زور دیا ۔ ۰۰۰۰۰۰۰۰۰۰۰۰۰۰۰۰۰۰۰۰۰
وزیراعظم نے ازبکستان کے صدر شوکت مرزیائیف کو الیکشن میں ان کی کامیابی پر مبارکباد دی

وزیراعظم جناب نریندر مودی نے ازبکستان کے صدر شوکت مرزیائیف کو الیکشن میں ان کی کامیابی پر مبارکباد پیش کی ہے۔ ایک ٹویٹ میں وزیراعظم نے کہا: ‘‘ صدر شوکت مرزیائیف کو الیکشن میں ان کی کامیابی پر دل کی گہرائیوں سے مبارکباد۔ مجھے پورا یقین ہے کہ آپ کے دوسری مدت کار کے دوران بھارت ۔ازبکستان کلیدی شراکت داری کو برابر تقویت حاصل ہوتی رہے گی۔آپ کو اور ازبکستان کے دوست عوام کو میری نیک تمنائیں’’۔ ۔۔۔۔۔۔۔۔۔۔۔۔۔۔۔۔۔۔ (ش ح- س ب- ف ر)
وزیر اعظم نے قطر کے امیر، ہز ہائی نیس امیر تمیم بن حمد الثانی سے بات کی

وزیر اعظم جناب نریندر مودی نے قطر کے سربراہ مملکت، ہز ہائی نیس امیر تمیم بن حمد الثانی سے بات کی ہے اور دیوالی کی مبارکباد کے لیے ان کا شکریہ ادا کیا ہے۔ جناب مودی نے قطر میں کامیاب فیفا ورلڈ کپ کے لیے بھی نیک خواہشات کا اظہار کیا ہے۔ وزیر اعظم نے ایک ٹوئٹ میں کہا؛ ’’قطر کے ہز ہائی نیس امیر @TamimBinHamad سے بات کرکے خوشی ہوئی۔ دیوالی کی مبارکباد کے لیے ان کا شکریہ ادا کیا، اور قطر میں کامیاب @FIFAWorldC سال کاجشن مشترکہ طور پر منانے پر اتفاق کیا۔‘‘
کابینہ نے شمال مشرقی کونسل کے لئے مختص 30 فیصد رقم نئے پروجیکٹوں کے لئے الاٹ کئے جانے کی منظوری دی ہے، ان پروجیکٹوں کے تحت پسماندہ علاقوں، سماج کے نظر انداز کئے گئے طبقوں اور  اُبھرتے ہوئے ترجیحی شعبوں پر توجہ دی جائے گی

نئی دہلی،29؍جنوری،مرکزی کابینہ نے ، جس کی صدارت وزیراعظم جناب نریندر مودی نے کی ،مندرجہ امور کی منظوری دی ہے۔ ’’شمال مشرقی کونسل (این ای سی) کے لئے مختص رقم کا 30 فیصد حصہ ’’شمال مشرقی کونسل کی موجودہ اسکیموں‘‘ کے تحت الاٹ کئے جانے کی منظوری دی ہے۔ اس کے ذریعے محروم علاقوں، سماج کے نظر انداز کئے گئے طبقوں اور شمال مشرقی ریاستوں میں ابھرتے ہوئے ترجیحی شعبوں پر توجہ دی جائے گی۔ باقی مختص رقم کو دو حصوں میں تقسیم کیا جائے گا۔ (ریاست کا حصہ 60 فیصد اور مرکز کا حصہ 40 فیصد) ۔ این ای سی کے رہنما خطوط پر نظر ثانی تاکہ جائزے اور منظوری کے طریقہ کار کو سہل بنایا جاسکے۔ ریاستی حکومت کے حصے کے تحت ہر ریاست کے رقموں کا 25 فیصد تک اُن شعبوں کے پروجیکٹوں کے لئے الاٹ کرنا ، جو این ای سی کے تحت نہیں آتے، لیکن جو مقامی ضرورتوں کے تحت اہم سمجھے جاتے ہیں اور یہ کام ریاستی حکومتوں کی سفارشات پر کیا جائے گا۔ موجودہ ’’این ای سی اسکیموں‘‘ کے تحت پروجیکٹوں کے ذریعے سماجی ، اقتصادی فائدے شمال مشرقی ریاستوں کے پسماندہ اور نظر انداز کئے گئے علاقوں کے لوگوں کے کمزور گروپوں اور غریب لوگوں کو فائدہ پہنچے گا۔ اس سے پالیسی سازی کے عمل میں تیزی آئے گی اور پروجیکٹوں پر تیز رفتاری کے ساتھ عمل ہوسکے گا۔ ۔۔۔۔۔۔۔۔۔۔۔۔۔۔۔۔۔۔ ۰۰۰۰۰۰۰۰ (م ن-ج- ق ر)
وزیراعظم نے پرتگال کے وزیراعظم  عزت مآب انٹونیو کوسٹا کو ان کے دوبارہ منتخب ہونے پر مبارکباد دی

وزیراعظم جناب نریندر مودی نے پرتگال کے وزیراعظم عزت مآب انٹونیو کوسٹا کو پرتگال میں پارلیمانی انتخابات میں شاندار کارکردگی کے لئے مبارکباد دی ہے اور پرتگال کے ساتھ وقت پر کھرے اترے تعلقات کو مزید گہرا کرنے کی خواہش کا اظہار کیا ہے۔ وزیراعظم نے ایک ٹویٹ میں کہا ؛ میرے دوست انٹونیو کوسٹا، پی ایم کو پرتگال میں پارلیمانی انتخابات میں شاندار کارکردگی اور ان کے دوبارہ انتخاب کے لئے مبارکباد۔ میں پرتگال کے ساتھ پرجوش اور وقت پر کھرے اترے تعلقات کو مزید گہرا کرنے کی امید کرتا ہوں۔
معیاری مصنوعات  اور لوگوں کا دل جیتنے پر توجہ دی جانی چاہیے

نئی دہلی،05 جنوری ،2021 /وزیر اعظم جناب نریندر مودی نےایک خود کفیل بھارت کی تعمیر معیاری مصنوعات اور انہیں عالمی سطح پر قبول کیے جانے کے بارے میں لنکڈ ان پر اپنے کچھ خیالات کا اظہار کیا ہے۔ ان کے خیالات کا متن مندرجہ ذیل ہے: ’’کچھ دن پہلے ، میں ایک قومی کانفرنس سے خطاب کر رہا تھا۔ بھلے ہی اس پر بھرپور طریقے سے مذاکرات نہیں کیے جاتے ہیں۔ اس کے باوجود یہ ایک اہم موضوع ہے۔ میرے خطاب کے دوران کچھ موضوعات میں سے ایک نے مجھے کافی متاثر کیا۔ وہ یہ تھا کہ کیسے میٹرولوجی یا پیمائش کا مطالعہ آتم نربھر بھارت اور ہمارے صنعت کاروں کی معاشی خوشحالی میں تعاون کر سکتا ہے۔ بھارت اور ہنر اور صلاحیت کا ایک بڑا مرکز ہے۔ ہماری اسٹارٹ اپس صنعت کی کامیابی سے ہمارے نوجوانوں کے کچھ نیا کرنے کے جذبے کا پتہ چلتا ہے۔ نئی مصنوعات اور خدمات آگے آرہی ہیں۔ مارکیٹ میں بھی گھریلو اور عالمی دونوں سطح پر وسیع امکانات موجود ہیں۔ دنیا آج سستی، دیرپا اور قابل استعمال مصنوعات کی تلاش میں ہے۔ خود کفیل بھارت کا دارومدار سائز اور معیارات کے دو اصولوں پر ہے۔ ہم مزید تعمیر چاہتے ہیں، اس کے ساتھ ہی ہم ایسی مصنوعات بنانا چاہتے ہی، جو اچھی کوالیٹی کے ہوں۔ بھارت محض یہ نہیں چاہتا کہ عالمی منڈیوں کو اپنی مصنوعات سے محض بھر دیا جائے۔ ہم چاہتے ہیں کہ بھارتیمصنوعات پوری دنیا کے لوگوں کا دل جیتے۔ جب ہم ’میک ان انڈیا‘ کی بات کرتے ہیں تو ہمارا مقصد محض عالمی مانگ کو پورا کرنا نہیں ہوتا، بلکہ عالمی قبولیت کا حصول بھی ہوتا ہے۔ میں آپ سبھی سے اصرار کرتا ہوں کہ آپ کسی بھی چیز میں یا سروس میں زیرو ایفیکٹ ، زیرو ڈیفیکٹ کا خیال رکھیں۔ صنعت کاروں ، تجارتی نمائندگان ، نوجوانوں اور اسٹارٹ اپ شعبے سے وابستہ پیشہ وروں کے ساتھ اپنی بات چیت کے دوران میں دیکھ سکتا ہوں کہ وہ اس سلسلے میں کافی زیادہ بیدار ہیں۔ آج ، دنیا ہماری منڈی ہے۔ بھارت کے عوام میں صلاحیت ہے۔ دنیا بھارت پر ایک قابل انحصار ملک کے طور پر بھروسہ کرتی ہے۔ ہمارے عوام کی صلاحیت اور ملک کے اعتبار کے ساتھ اعلیٰ درجے کی مصنوعات تک رسائی کافی وسیع ہوگی۔ یہ خود کفیل بھارت کی پالیسی کو صحیح معنوں میں ایک خراج عقیدت ہوگا – جو ایک ایسی طاقت ہے جس سے عالمی خوشحالی میں اضافہ ہوگا۔‘‘ ۔۔۔۔۔۔۔۔۔۔۔۔۔۔۔۔۔ م ن ۔ اس۔ ت ح ۔
گجرات روزگار میلہ سے وزیر اعظم کا خطاب

وزیر اعظم جناب نریندر مودی نے آج ویڈیو پیغام کے ذریعے گجرات روزگار میلہ سے خطاب کیا۔ وزیراعظم نے ان ہزاروں نوجوان امیدواروں کو مبارکباد دی جنہیں مختلف زمرے میں الگ الگ آسامیوں پر تقرری کے لیٹر دیے گئے ہیں۔ وزیر اعظم نے بتایا کہ دھنتیرس کے مبارک دن پر انہوں نے قومی سطح پر روزگار میلہ شروع کیا تھا جب انہوں نے 75000 امیدواروں کو تقرری کے لیٹر تقسیم کیے تھے۔ وزیر اعظم نے دھنتیرس کے دن کہا تھا کہ اسی طرح کے روزگار میلے مختلف ریاستوں اور مرکز کے زیر انتظام علاقوں میں منعقد کیے جائیں گے۔ انہوں نے کہا کہ گجرات تیزی سے آگے بڑھ رہا ہے اور آج 5000 امیدواروں کو گجرات پنچایت سروس بورڈ سے تقرری نامے مل رہے ہیں، 8000 امیدواروں کو گجرات سب انسپکٹر بھرتی بورڈ اور لوک رکشک بھرتی بورڈ سے تقرری نامے مل رہے ہیں۔ وزیر اعظم نے اس فوری ردعمل کے لیے گجرات کے وزیر اعلیٰ اور ان کی ٹیم کی تعریف کی۔ وزیراعظم نے بتایا کہ گجرات میں حالیہ دنوں میں 10 ہزار نوجوانوں کو تقرری کے لیٹر دیے گئے ہیں اور اگلے ایک سال میں 35 ہزار آسامیاں پر کرنے کا ہدف طے کیا گیا ہے۔ وزیر اعظم نے گجرات میں روزگار اور خود روزگار کے بہت سے مواقع پیدا کرنے کا سہرا ریاست کی نئی صنعتی پالیسی کو دیا۔ انہوں نے ’اوجس‘ جیسے ڈیجیٹل پلیٹ فارم اور کلاس 3 اور 4 کی پوسٹوں میں انٹرویو کے عمل کو ختم کرنے کی تعریف کی۔ انہوں نے کہا کہ ’انوبندھم‘ موبائل ایپ اور ویب پورٹل کے ذریعے ملازمت تلاش کرنے والوں اور ملازمت دینے والوں کو جوڑ کر ریاست میں روزگار کو ہموار بنایا جا رہا ہے۔ اسی طرح گجرات پبلک سروس کمیشن کے تیز رفتار بھرتی کے ماڈل کو قومی سطح پر سراہا گیا ہے۔ وزیر اعظم نے کہا کہ اس قسم کے روزگار میلے آنے والے مہینوں میں قومی اور ریاستی سطح پر منعقد ہوتے رہیں گے۔ ایک طرف جہاں مرکزی حکومت 10 لاکھ نوکریاں فراہم کرنے پر کام کر رہی ہے، وہیں ریاستیں اور مرکز کے زیر انتظام علاقے بھی اس مہم میں شامل ہو رہے ہیں، اس لیے تعداد میں نمایاں اضافہ ہو گا۔ انہوں نے کہا کہ ’’اس سے آخری میل تک ڈیلیوری اور سرکاری اسکیموں کی کوریج کو بڑھانے سے متعلق کوششوں کو کافی تقویت ملے گی۔‘‘ سال 2047 تک ترقی یافتہ قوم کا درجہ حاصل کرنے کی جانب ہندوستان کے اس سفر میں ان نوجوانوں کے اہم کردار کی نشاندہی کرتے ہوئے وزیر اعظم نے ان سے کہا کہ وہ سماج اور ملک کے تئیں اپنے فرائض کو پورا کریں۔ انہوں نے ان سے یہ بھی کہا کہ وہ سیکھتے رہیں اور ہنر مند بنیں اور نوکری تلاش کرنے کو اپنی ترقی کا خاتمہ نہ سمجھیں۔ وزیر اعظم نے آخر میں کہا، ’’یہ آپ کے لیے بہت سے دروازے کھولے گا۔ اپنا کام لگن کے ساتھ کرنے سے آپ کو بے پناہ اطمینان ملے گا اور ترقی اور ترقی کے دروازے کھلیں گے۔‘‘
امریکہ کے صدر سے وزیر اعظم کی ملاقات

وزیر اعظم جناب نریندر مودی کی 24 مئی 2022 کو، ٹوکیو میں ریاستہائے متحدہ امریکہ کے صدر عزت مآب جوزف آر بائیڈن کے ساتھ پر تپاک اور نتیجہ خیز ملاقات ہوئی۔ ملاقات کے نتیجہ خیز نتائج برآمد ہوئے جس سے دو طرفہ شراکت داری کی گہرائی اور رفتار میں اضافہ ہوگا۔ یہ ملاقات دونوں رہنماؤں کے درمیان باقاعدہ اعلیٰ سطحی بات چیت کے تسلسل کی نشاندہی کرتی ہے جنھوں نے ستمبر 2021 میں واشنگٹن ڈی سی میں ذاتی طور پر ملاقات کی اور اس کے بعد G20 اور COP26 سربراہی اجلاسوں میں بات چیت کی۔ حال ہی میں 11 اپریل 2022 کو ان کے درمیان ورچوئل بات چیت ہوئی۔ ہندوستان-امریکہ جامع اسٹریٹجک عالمی پارٹنرشپ جمہوری اقدار، قانون کی حکمرانی، اور قوانین پر مبنی بین الاقوامی نظم کو برقرار رکھنے کے عزم کے ساتھ مشترکہ عزم پر مبنی ہے۔ رہنماؤں نے دو طرفہ ایجنڈے میں مختلف شعبوں میں ہونے والی پیش رفت پر مسرت کا اظہار کیا۔ دونوں رہنماؤں نے سرمایہ کاری کی ترغیب کے معاہدے پر دستخط کرنے کا خیر مقدم کیا جو یو ایس ڈیولپمنٹ فائنانس کارپوریشن کو ہندوستان میں صحت کی دیکھ بھال، قابل تجدید توانائی، ایس ایم ای، بنیادی ڈھانچہ وغیرہ جیسے مشترکہ ترجیحات کے شعبوں میں سرمایہ کاری کی حمایت جاری رکھنے کے قابل بناتا ہے۔ دونوں فریقوں نے نتائج پر مبنی تعاون کو آسان بنانے کے لیے اہم اور ابھرتی ہوئی ٹیکنالوجیز (iCET) پر ہند-امریکہ کی پہل شروع کی۔ ہندوستان میں قومی سلامتی کونسل سکریٹریٹ اور یو ایس نیشنل سیکورٹی کونسل کی مشترکہ قیادت میں، iCET دونوں ممالک کی حکومت، اکیڈمی اور صنعت کے درمیان AI، کوانٹم کمپیوٹنگ، 5G/6G، بائیوٹیک، خلا، سیمی کنڈکٹر اور دیگر شعبوں میں قریبی روابط قائم کرے گا۔ یہ دیکھتے ہوئے کہ دفاعی اور سیکورٹی تعاون ہندوستان-امریکہ کے دو طرفہ ایجنڈے کا ایک اہم ستون ہے، دونوں فریقوں نے اس بات پر تبادلہ خیال کیا کہ وہ کس طرح تعاون کو مزید مضبوط بنا سکتے ہیں۔ اس تناظر میں وزیر اعظم نے امریکی صنعت کو میک ان انڈیا اور آتم نربھر بھارت یا خود انحصار ہندوستان پروگرام کے تحت ہندوستان میں تیاری کے لیے ہندوستان کے ساتھ شراکت داری کی دعوت دی جو دونوں ممالک کے لیے باہمی فائدے کے ہو سکتے ہیں۔ صحت کے شعبے میں اپنے تعاون کو آگے بڑھاتے ہوئے، ہندوستان اور امریکہ نے مشترکہ بایو میڈیکل ریسرچ کو جاری رکھنے کے لیے دیرینہ ویکسین ایکشن پروگرام (VAP) کو 2027 تک بڑھا دیا جس کے نتیجے میں ویکسین اور متعلقہ ٹیکنالوجیز کی ترقی ہوئی تھی۔ قائدین نے باہمی دلچسپی کے علاقائی مسائل بشمول جنوبی ایشیا اور ہند-بحر الکاہل کے خطہ پر تبادلہ خیال کیا، ایک آزاد، کھلے اور جامع ہند-بحر الکاہل خطے کے لیے اپنے مشترکہ وژن کی تصدیق کی۔ وزیر اعظم نے انڈو پیسیفک اکنامک فریم ورک برائے خوشحالی (IPEF) کے آغاز کا خیر مقدم کیا اور کہا کہ ہندوستان متعلقہ قومی حالات کو مد نظر رکھتے ہوئے ایک لچکدار، اور جامع IPEF کی تشکیل کے لیے تمام شراکت دار ممالک کے ساتھ مل کر کام کرنے کے لیے تیار ہے۔ قائدین نے اپنی مفید بات چیت کو جاری رکھنے اور ہندوستان-امریکہ شراکت داری کو اعلیٰ سطح پر لے جانے کے اپنے مشترکہ وژن کو آگے بڑھانے پر اتفاق کیا۔
وزیراعظم نےگجرات کے کیواڈیا میں آنجہانی سردار بلبھ بھائی پٹیل کے مجسمے اتحاد پر گلہائے  عقیدت پیش کیے۔

وزیراعظم جناب نریندر مودی نے گجرات کے کیواڈیا میں ہندوستان کے مردآہن آنجہانی سردار بلبھ بھائی پٹیل کے مشہور عالم مجسمے اتحاد پر گلہائے عقیدت پیش کیے۔ واضح ہو کہ آنجہانی سردار بلبھ بھائی پٹیل کے یوم پیدائش کوملک میں یوم اتحاد کے طور پر منایا جاتا ہے۔ اس موقع پر پورے ملک میں ایک بھارت شریسٹھ بھارت کے حصول مقصد کے جذبے سے اتحادی دوڑ کا اہتمام کیا جاتا ہے۔ اس موقع پر وزیراعظم نے اپنے تاثرات کا اظہار کرتے ہوئے کہا کہ آنجہانی سردار پٹیل کے یوم پیدائش پر لاکھوں سلام۔ ملک وقوم کے لیے ان کی خدمات ہمیشہ یادگار رہیں گی۔ وہ ایک عظیم شخصیت تھے، جس نے پورے ہندوستان کو متحد کیا۔کسانوں کے عظیم قائد، غیرمعمولی عظیم منتظم اورملک وقوم کے مفاد پر کبھی سمجھوتہ نہ کرنے والے قائدتھے۔ ہندوستان آنجہانی سردار پٹیل کی غیرمعمولی خدمات کو ہمیشہ یاد رکھے گا۔ اس موقع پر وزیراعظم نے قومی یوم اتحاد کا حلف بھی دلایا۔ ۔۔۔۔۔۔۔۔۔۔۔ م ن ۔س ش۔ ت ع۔
وزیراعظم کا آچاریہ شری پرشوتم پریہ داس جی سوامی شری مہاراج کے انتقال پر اظہار تعزیت

نئی دہلی، 16جولائی 2020، وزیراعظم جناب نریندر مودی نے آچاریہ شری پرشوتم پریہ داس جی سوامی شری مہاراج کے انتقال پر اظہار تعزیت کیا ہے۔ ایک ٹوئٹ میں وزیراعظم نے کہا کہ ‘ہم آچاریہ شری پرشوتم پریہ داس جی سوامی شری مہاراج کو سماج کے تئیں ان کی بہترین خدمات کےلیے ہمیشہ یاد رکھیں گے۔انہوں نے انسانی مشکلات کے خاتمے اور شفقت اور ہمدردی کو فروغ دینے میں سخت محنت کی۔ انہیں نہ صرف ہندوستان میں بلکہ عالمی سطح پر بھی بے شمار افراد کے ذریعے یاد رکھا جائے گا۔ آچاریہ شری پرشوتم پریہ داس جی سوامی شری مہاراج بے پناہ حکمت اور دانشمندی سے نوازے گئے تھے۔ کمیونٹی خدمات ، تعلیم اور خواتین کو بااختیار بنانے پر ان کا زور ہمیشہ یاد رکھا جائے گا۔ میں ان کے ساتھ اپنی کئی ملاقاتوں کو کبھی بھول نہیں پاؤں گا’۔ اوم شانتی ۔۔۔۔۔۔۔۔۔۔۔ )
مرکزی کابینہ نے ایڈوانس  ماڈل سنگل ونڈو فروغ دئے جانے کی ہند-جاپان مفاہمتی عرضداشت کی منظوری دی

نئیدہلی11 جنوری ۔وزیر اعظم جناب نریندر مودی کی صدارت میں ہونے والے مرکزی کابینہ کے اجلاس میں ڈیولپمنٹ آف ایڈوانس ماڈل سنگل ونڈو پر ہند –جاپان مفاہمتی عرضداشت کی منظوری دے دی ۔ فوائد : اس مفاہمتی عرضداشت سے ایڈوانس ماڈل سنگل ونڈو کے فروغ کے کام اور اسے ہندوستان میں کاروباری کام کاج کے لئے ضروری انتظامی طریق کار کے لئے مرکزی اور ریاستی سرکاروں میں شروع کرنے اور ایک ایسا نظام فروغ دینے میں مدد ملے گی۔ جس میں تیز رفتاری کے ساتھ کام مکمل کیا جاسکے گا تاکہ ہندوستان میں ایز آف ڈوئنگ بزنس کے لئے حکومت ہند کی کوششوں میں تیز رفتاری پید ا کی جاسکے ۔ واضح ہوکہ ایڈوانس ماڈل سنگل ونڈو ہندوستان اور بیرون ملک بہترین طریقوں پر مبنی ہے ،جس میں معیارات کی اندازہ کاری کی جاسکتی ہے اور ہندوستان میں سنگل ونڈو کے قیام میں آنے والی رکاوٹوں کی شناخت کی جاسکے گی ۔اس طرح اس سے سرمایہ کاری کو فروغ حاصل ہوگا۔ ۰۰۰۰۰۰۰۰۰۰۰۰۰۰۰۰۰۰۰۰۰
وزیر اعظم کا یوگانڈا میں ہندوستانی برادری سے خطاب

نئی دلّی ،25 جون؍ وزیر اعظم جناب نریندر مودی نے آج یوگانڈا میں مقیم ہندوستانی برادری سے خطاب کیا ۔ کمپالا میں منعقد اس تقریب میں یوگانڈا کے صدر موسیوینی نے بھی شرکت کی ۔ وزیر اعظم نے اپنے خطاب میں کہا کہ یوگانڈا میں مقیم ہندوستانی برادری سے مل کر انہیں اپنائیت کا احساس ہوا ہے ۔ انہوں نے کہا کہ ا س تقریب میں صدر موسیوینی کی شرکت ہندوستانی برادری کے تئیں ان کی محبت اور یوگانڈا میں مقیم ہندوستانیوں کی محبت کا مظہر ہے ۔انہوں نے بدھ کے روز یوگانڈا کی پارلیمنٹ سے خطاب کرنے کے اعزاز کے لئے صدر موسیوینی اور یوگانڈا کے عوام کا بھی شکریہ ادا کیا ۔ انہوں نے بھارتی برادری کی اپنے اندر بھارت کو زندہ رکھنے کے جذبے کی ستائش کی جس کی عکاسی اس موقع پر پیش کئے گئے عکاس ثقافتی پروگراموں کے ذریعہ کی گئی ۔ وزیر اعظم نے اعتراف کیا کہ یوگانڈا سمیت تمام افریقی ممالک بھارت کے لئے اہم ہیں ۔ انہوں نے کہا کہ نو آبادیاتی نظام کے خلاف جدو جہد ، ایک بڑی تعدادمیں مقیم ہندوستانی برادری اور مشترکہ ترقیاتی چیلنج اس کی وجوہات ہیں ۔ انہوں نے کہا کہ بھارت آج دنیا کی تیز رفتار ترین اقتصادی ترقی کرنے والے ممالک میں شامل ہے ۔ انہوں نے کہا کہ بھارت بھارت کاریں اور اسمارٹ فون برآمد کر رہا ہے ۔انہوں نے کہا کہ ڈیجیٹل ترقیات کا مطلب اب بھارت کے عوام کا با اختیار ہونا ہے اور ملک اسٹارٹ اپ کے ایک انتہائی اہم مرکز کے طور پر ابھر رہا ہے ۔ وزیر اعظم نے بھارت کی غیر ملکی پالیسی میں افریقہ کی اہمیت کے بارے میں روشنی ڈالتے ہوئے نئی دلّی میں 2015 میں منعقدہ انڈیا ۔ افریقہ فورم سمٹ کا حوالہ دیا ۔ اس کے علاوہ انہوں نے بھارت اور دیگر افریقی ممالک کے درمیان اعلیٰ سطحی باہمی میٹنگوں کا بھی حوالہ دیا ۔ وزیر اعظم نے اس کے علاوہ پہل قدمیوں مثلاً تین بلین ڈالر کے بقدر سے زائد کے قرضے ، اسکالر شپ اور ای ۔ ویزا کے انتظامات کا بھی ذکر کیا ۔ انہوں نے کہا کہ انٹر نیشنل سولر الائنس ( بین الاقوامی شمسی اتحاد ) کے تمام ممبر ممالک میں سے نصف کے قریب افریقہ سے تعلق رکھتے ہیں ۔ انہوں نے کہا کہ ایشیا اور افریقہ کی قومیں ایک نئے عالمی آرڈر میں اہم رول ادا کر رہے ہیں ۔ ۔ ۔ ۔ ۔ ۔
وزیراعظم نے چھتیس گڑھ کے یوم تاسیس پر وہاں کے عوام کو مبارکباددی

نئیدہلی یکمنومبر۔وزیر اعظم نریندر مودی نے آج چھتیس گڑھ کے یوم تاسیس پر وہاں کے عوام کو مبارکباددی۔ چھتیس گڑھ کو قدرتی خوبصورتی کا ایک خزانہ قرار دیتے ہوئے وزیر اعظم نے خواہش ظاہر کی کہ متعدد ثقافتوں کے سنگم والی یہ ریاست ترقی کی راہ پر آگے بڑھے ۔ ۰۰۰۰۰۰۰۰۰۰۰۰۰۰۰۰۰۰۰۰۰ م ن ۔ن ا۔رم
وزیر اعظم نے بالی میں منعقدہ جی-20 سربراہ  اجلاس کے دوران سنگاپور کے وزیر اعظم سے ملاقات کی

وزیر اعظم جناب نریندر مودی نے بالی میں منعقدہ جی-20 سربراہ ملاقات کے شانہ بہ شانہ آج سنگاپور کے وزیر اعظم عزت مآب جناب لی سین لونگ سے ملاقات کی۔ وزیر اعظم نے گذشتہ برس روم میں منعقدہ جی-20 سربراہ اجلاس کے شانہ بہ شانہ وزیر اعظم لی کے ساتھ ہوئی ملاقات کو یاد کیا۔ دونوں وزرائے اعظم نے بھارت اور سنگاپور کے درمیان مضبوط کلیدی ساجھے داری اور نئی دہلی میں ستمبر 2022 کو منعقدہ بھارت – سنگاپور وزارتی سطح کی گول میز کانفرنس کے افتتاحی سیشن سمیت باقاعدہ منعقد ہونے والی اعلیٰ سطح کی وزارت اور تنظیمی بات چیت پر غور کیا۔ دونوں قائدین نے دونوں ممالک کے درمیان تجارت اور سرمایہ کاری روابط، خصوصاً فن ٹیک، قابل احیاء توانائی، ہنرمندی ترقیات، صحت اور ادویہ جیسے شعبوں کو توسیع دینے کے سلسلے میں اپنے عزم کا اعادہ کیا۔ وزیر اعظم جناب مودی نے سنگاپور کو سبز معیشت، بنیادی ڈھانچہ اور ڈجیٹلائزیشن سمیت مختلف شعبوں میں سرمایہ کاری کرنے اور بھارت کے قومی بنیادی ڈھانچہ پائپ لائن، اثاثہ جات کو سرمایہ کی شکل دینے سے متعلق منصوبے اور گتی شکتی منصوبے سے مستفید ہونے کے لیے مدعو کیا۔ دونوں قائدین نے حالیہ عالمی اور علاقائی واقعات پر تبادلہ خیالات کیے۔ وزیر اعظم مودی نے بھارت کی ایکٹ ایسٹ پالیسی اور 2021-2024 کے دوران آسیان-بھارت تعلقات میں بطور کوآرڈی نیٹر سنگاپور کے کردار کی ستائش کی۔ دونوں قائدین نے بھارت-آسیان کثیر جہتی تعاون میں مزید اضافہ کرنے کے لیے مل کر کام کرنے کی خواہش کا اعادہ کیا۔ وزیر اعظم نے مستقبل کے لیے وزیر اعظم لی کو نیک خواہشات پیش کیں اور انہیں آئندہ برس جی-20 سربراہ اجلاس میں شرکت کی غرض سے بھارت آنے کے لیے مدعو کیا۔